Henry Forsaa

Henry Martin Forsaa (født 26. april 1907 i Ibestad, død 6. september 1991 i Bodø) var en norsk lærer og politiker (Ap). Han var fylkesordfører i Nordland og ordfører i Bodø.

Han var sønn av gårdbruker Hans Olsen Forsaa og hustru Joakima Rindahl i Forså i Ibestad.Han giftet seg i 1932 med Birgitte Margrete Fredriksen, også fra Ibestad. Han var utdannet fra Tromsø lærerskole og Norges lærerhøgskole, og underviste ved folkeskoler i Skjervøy, Nordreisa og Tromsø før han kom til Bodø i slutten av 1950-årene.

Forsaa var formann i arbeiderlagene i Skjervøy og Nordreisa, kommunepolitiker i Nordreisa og tillitsvalgt på kommune- og fylkesnivå i Norges Lærerlag. Fra 1964 var han Bodins siste ordfører før kommunesammenslåingen med Bodø i 1968. Han var fylkesskoleinspektør da han ble Nordlands fylkesordfører i 1968. I 1970 ble han også Bodøs ordfører. I 1971 ble han fritatt fra fylkesordførervervet for å tiltre stillingen som fylkesskolesjef. Ved siden av dette var han styreformann i Bodø Elverk 1972–1976. Forsaa gikk av med pensjon i 1976. 

 Referanser 

Kategori:Fylkesordførere i Nordland
Kategori:Ordførere i Bodø
Kategori:Ordførere i Bodin
Kategori:Ap-ordførere i Nordland
Kategori:Norske skoleledere
Kategori:Personer fra Ibestad kommune